โอกาสทองศก.ไทยมาแล้ว
แบงก์กรุงเทพชี้ 5 ปีนี้ยุคทองเศรษฐกิจไทยกลับมาผงาดหลังวิกฤตต้มยำกุ้ง เหตุเงินต่างชาติไหลเข้า เว้นแต่การเมืองสะดุด จัดการเงินไหลเข้าไม่ดี
26 พ.ย. 2555

แบงก์กรุงเทพชี้ 5 ปีนี้ยุคทองเศรษฐกิจไทยกลับมาผงาดหลังวิกฤตต้มยำกุ้ง เหตุเงินต่างชาติไหลเข้า เว้นแต่การเมืองสะดุด จัดการเงินไหลเข้าไม่ดี
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ เปิดเผยในงานสัมมนาหัวข้อ “เศรษฐกิจไทย 56 Bubble หรือ Bloom” ที่งาน SET in the City 2012 ว่า ช่วงระยะ 5 ปีจากนี้ไปถือเป็นโอกาสทองของเศรษฐกิจไทยเพราะจะเป็นที่สนใจของนักลงทุนต่างชาติที่จะเข้ามาลงทุนในภูมิภาคเอเชียมากขึ้น ภายใต้การขับเคลื่อนของเศรษฐกิจโลกของประเทศจีนที่จะเริ่มดีขึ้น หลังเศรษฐกิจสหรัฐจะชะลอตัวต่อเนื่องจนธนาคารกลางสหรัฐ (เฟด) คงดอกเบี้ย 0.25% ไปถึงกลางปี 2558 ขณะที่เศรษฐกิจกลุ่มยุโรปน่าจะซึมยาวต่อไปอีกถึง 45 ปี
“สถานการณ์แบบนี้เป็นจังหวะพอดีที่ภูมิภาคเอเชียตะวันออกเฉียงใต้ที่มีการรวมตัวกันเป็นประชาคมเศรษฐกิจอาเซียน (เออีซี) จึงทำให้มีการลงทุนในภูมิภาคนี้มากขึ้น ซึ่งรวมถึงไทยด้วย” นายกอบศักดิ์ กล่าว 
ขณะเดียวกันธนาคารพาณิชย์ไทยเองมีอัตราการปล่อยสินเชื่อที่ไม่น่าห่วงเพียงกว่า 10% มีสัดส่วนหนี้ที่ไม่ก่อให้เกิดรายได้น้อย บริษัทจดทะเบียนยังมีการลงทุนต่อเนื่องและไม่มีการก่อหนี้ที่น่าเป็นห่วง แต่เศรษฐกิจไทยจะขับเคลื่อนไปได้ต้องขึ้นกับ 2 ปัจจัยหลักคือ ไทยต้องไม่สะดุดขาตัวเองจากปัญหาการเมืองในประเทศ พร้อมกับต้องมีการบริหารจัดการการกำกับดูแลเงินทุนไหลเข้าได้ดีพอ 
“ระยะสั้นไทยยังได้รับความผันผวนจากเศรษฐกิจสหรัฐที่ยังอ่อนแอและเศรษฐกิจยุโรปที่ลงสู่หุบเหว ทำให้เม็ดเงินต่างไหลบ่าเข้าเอเชีย แต่ความโชคดีหรือโอกาสที่เพิ่งกลับมาเปิด หลังหายไป 15 ปี นับแต่เกิดวิกฤตเศรษฐกิจ 2540 อาจเป็นความท้าทายที่อาจกลายเป็นหายนะ เพราะรัฐบาลต้องมีการบริหารจัดการหนี้สาธารณะไม่ให้อยู่ในระดับที่สูง จากการดำเนินนโยบายประชานิยมที่กระตุ้นการใช้จ่ายให้เกินตัวมากไป” นายกอบศักดิ์ กล่าว
อย่างไรก็ตาม ในระยะยาวรัฐบาลต้องพยายามปรับลดหนี้สาธารณะให้มีจำนวนน้อยลงในช่วงที่เศรษฐกิจยังขยายตัวได้ดี ทำให้มีวินัยทางการคลัง เมื่อเกิดปัญหาจะได้มีช่องว่างในการใช้นโยบายการเงินและการคลัง